Ann Lisa Sylte

Ann Lisa Sylte (født 16. oktober 1958 i Molde, oppvokst i Fræna kommune) er norsk forfatter og professor i pedagogikk ved OsloMet – storbyuniversitetet, Institutt for yrkesfaglærerutdanning (YLU). 

Hun er mor til politikeren og advokaten Jøran Kallmyr. 

Sylte har hovedfag i yrkespedagogikk og doktorgrad i utdanningsvitenskap fra OsloMet (tidligere Høgskolen i Akershus og tidligere Høgskolen i Oslo og Akershus). 

Ved YLU har hun lang erfaring med undervisning og veiledning på både bachelorutdanningen og masterutdanningen i yrkespedagogikk. Hun er nå emneansvarlig med undervisnings- og veiledningsansvar ved Fakultet for lærerutdanning og internasjonale studiers ph.d.-program i følgende ph.d.-kurs: 

 PHUV9360 Aksjonsforskning 
 PHUV9310 Yrkespedagogisk forskning 
 PHUV9320 Yrkesdidaktiskforskning  

Sylte har tidligere vært instituttets forskningsleder, og er nå prosjektleder for det omfattende aksjonsforskningsprosjektet  Lærerutdanningsskoler og lærerutdanningsbedrifter i Yrkesfaglærerutdanningen (LUSY) - OsloMet (2020-2025). Sylte har i nært samarbeid med professor Hilde Hiim og tidligere professor Olav Eikeland ledet og utviklet LUSY-prosjektet, som også involverer nærmere 20 lærerutdannere ved YLU som medforskere.

Sylte har omfattende forskningserfaring i det yrkespedagogiske og profesjonspedagogiske fagfeltet, der aksjonsforskning har en sentral plass. Hennes forskningsarbeider dreier seg om didaktiske prinsipper for relevant yrkes- og profesjonsutdanning, yrkes- og profesjonsrettet innhold, arbeidsmåter og vurdering, samt skoleutvikling og utvikling av samarbeid mellom universitet, skole og arbeidsliv.  

Sylte har et yrkesfag i bunnen, noe som har gjort henne spesielt opptatt av hvor viktig det er med profesjons-/yrkesrettet teori – god sammenheng mellom teori og praksis, og mellom utdanning og praksisfelt. Hennes tidligere forskningsarbeider har vært utvikling av yrkesrelevant opplæring i videregående skole og profesjonsretting av høyere utdanning. 

I 2013 ga hun ut den forskningsbaserte, boken, Profesjonspedagogikk: Relevant læring i praksis, i Gyldendal Akademisk. Boken kom ut som 3. utg. i 2021. Hun er også medforfatter i flere antologier og har en rekke publikasjoner i nordiske og internasjonale tidsskrifter.

Sylte har også lang erfaring fra studiet Universitets- og høgskolepedagogikk ved OsloMet og Politihøgskolens pedagogiske basiskurs. 

Sylte har tidligere vært faglig og administrativt ansvarlig for desentralisert barnehagelærerutdanning, grunnskolelærerutdanning og praktisk-pedagogisk utdanning (PPU) ved Høgskolen i Volda sitt studiested ved Høgskolesenteret i Kristiansund. 

Sylte har også vært lektor i videregående skole som både yrkesfag- og fellesfaglærer i samfunnsfag og valgfagene psykologi, og kommunikasjon og konflikthåndtering. Parallelt med å være lektor i videregående skole eide og ledet hun en frisørbedrift som var en opplæringsbedrift med flere ansatte.

Referanser

Eksterne lenker 
 CARNorge (Collaborative Action Research Network)
 Ansattside hos OsloMet
 Lærerutdanningsskoler og lærerutdanningsbedrifter i Yrkesfaglærerutdanningen (LUSY) - informasjon om forskningsprosjekt på nettsiden til OsloMet.

Norske pedagogikkprofessorer
Professorer ved Oslomet – storbyuniversitetet